בס"ד

פרשת במדבר / ערכם של ערכים גדולים וקטנים
רה"י, מו"ר הרב חיים דרוקמן

מספרת התורה (במדבר ד,יז-כ):

"וַיְדַבֵּר ד' אֶל מֹשֶׁה וְאֶל אַהֲרֹן לֵאמֹר: אַל תַּכְרִיתוּ אֶת שֵׁבֶט מִשְׁפְּחֹת הַקְּהָתִי מִתּוֹךְ הַלְוִיִּם: וְזֹאת עֲשׂוּ לָהֶם וְחָיוּ וְלֹא יָמֻתוּ בְּגִשְׁתָּם אֶת קֹדֶשׁ הַקֳּדָשִׁים אַהֲרֹן וּבָנָיו יָבֹאוּ וְשָׂמוּ אוֹתָם אִישׁ אִישׁ עַל עֲבֹדָתוֹ וְאֶל מַשָּׂאוֹ: וְלֹא יָבֹאוּ לִרְאוֹת כְּבַלַּע אֶת הַקֹּדֶשׁ וָמֵתוּ."
בכך מסתיימת פרשתנו. ויש לתהות – ממה אנו חוששים? מדוע שמשפחת הקהתי תוכרת מתוך שבט לוי? החשש כה גדול עד כדי כך שיש אזהרה: "וַיְדַבֵּר ד' אֶל מֹשֶׁה וְאֶל אַהֲרֹן לֵאמֹר: אַל תַּכְרִיתוּ אֶת שֵׁבֶט מִשְׁפְּחֹת הַקְּהָתִי מִתּוֹךְ הַלְוִיִּם", על מה ולמה?
אומרים חז"ל (במדבר רבה ה,א):
"א"ר אלעזר בן פדת בשם ר' יוסי בן זמרא: בשעה שהיו ישראל נוסעין היו שני ניצוצין של אש יוצאין מתוך שני בדיו של ארון כדי לפגוע שונאיהם..."

כשישראל היו נוסעים במדבר, היו שני "ניצוצין של אש" יוצאים מתוך שני בדיו של הארון כדי לפגוע בשונאיהם. "וכיון שהיו הניצוצין יוצאין היתה האש שפה בטעוני הארון", האש היתה נוגעת בנושאי הארון. אמנם מגמת האש היתה לפגוע באויבים, אבל היא היתה נוגעת באלה שנשאו את הארון: "והיו נשרפים ומתמעטין... והיו כל אחד ואחד רצין, זה נוטל את השלחן, וזה נוטל את המנורה, וזה נוטל את המזבחות ובורחים מן הארון מפני שהיה מזיקן" כל אחד מהלויים "ברח" לעבודה אחרת, לשאת כלי אחר. "והיה הארון כאלו מתבזה והיה הקב"ה כועס עליהם ושוב היו מתכלין אמר הקב"ה למשה מה אני הורג בני קהת אם יטענו הרי מתמעטין ואם לא יטענו הרי כעס עליהם, א"ל הקב"ה למשה ולאהרן: עשו להם תקנה לבני קהת כדי שלא יכרתו מן העולם, שלא יהו מניחין ובורחין, אל תכריתו את שבט וגו' אלא יבא אהרן ובניו ושמו אותן איש-איש על עבודתו ואל משאו כדי שלא יוכלו להתחלף מעבודה לעבודה וממשא למשא...". אלו דבריו של רבי אלעזר בן פדת. נאמר בהמשך:
"רבי שמואל בר נחמן אמר: ח"ו! לא היו בני קהת מניחין את הארון ורצין לשלחן ומנורה, אלא אע"פ שמתמעטין היו נותנין נפשם על הארון. ואם כן למה היה מזהיר עליהם אל תכריתו את שבט וגו'? אלא מפני שהיו יודעין שכל מי שטוען בארון שכרו מרובה והיו מניחין את השלחן והמנורה והמזבחות וכולן רצין לארון ליטול שכר ומתוך כך היה זה מריב ואומר אני טוען כאן וזה מריב ואומר אני טוען כאן ומתוך כך היו נוהגין בקלות ראש והיתה השכינה פוגעת בהם אמר הא-להים למשה עשה להם תקנה כדי שלא יתכלו מן העולם אל תכריתו וגו' אלא יסדרו אותם על עבודתם ועל משאם שלא יריבו זה עם זה..."
לכאורה, ממבט ראשון, שתי הדעות נראות כסותרות אחת את השניה לחלוטין. הדעה הראשונה אומרת- ברחו מן הארון, הלכו למנורה, למזבחות. ואילו הדעה השניה להיפך - רצו רק את הארון, עזבו את השולחן, את המנורה, את המזבחות וכו'.
אך האמת היא, שחז"ל באים להזהיר מפני שתי סכנות אפשריות:
סכנה ראשונה- בריחה מן הארון שקדושתו חמורה. ומתוך שקדושתו חמורה סכנתו מרובה והארון יתבזה. זאת אומרת – בריחה מן התפקיד הקשה ומן האחריות המיוחדת וחיפוש מה שקל יותר, מה שנוח יותר, במילים אחרות, מה שמכונה בימינו: "ראש קטן". מדוע צריך סיבוכים? "ראש קטן". "מי צריך את הארון עם הבעיות שלו"? "אני אעשה משהו, ראש קטן ודאגה אישית בלבד", מה שאיכפת לי זה אני וזאת סכנה גדולה, הנוחיות שלי, המצב הכלכלי שלי... דאגה לעצמי.
באותה מידה קיימת סכנה שניה – רוצים רק את הארון ומזלזלים בשאר הכלים. כלומר, מחפשים את המשימה הנעלה ומזלזלים לכאורה בקטנות, בתפקיד הקטן, בתפקיד האפור.
יש צורך להזהיר מפני שתי הסכנות הללו ודרושה הדרכה אמיתית להתמסר לתפקידים כולם, הגדולים והקטנים כאחד, והכל ב"ראש גדול", אבל יש ערך גם לתפקיד הקטן, הכל צריך להתבצע. את הכל צריך למלא.
הגמרא בברכות (כח,ב) מספרת לנו על רבן יוחנן בן זכאי, שבשעת פטירתו אמר לתלמידיו:

"אמר להם: פנו כלים מפני הטומאה, והכינו כסא לחזקיהו מלך יהודה שבא."
דקות אחרונות בחייו של רבן יוחנן בן זכאי, ברגעים האחרונים של חייו הוא אומר שני דברים: "פנו כלים מפני הטומאה", כשימות, כל הכלים שבחדר יטמאו טומאת אהל. "והכינו כסא לחזקיה מלך יהודה שבא" – מסביר רש"י: "אלי ללוותי", הוא בא ללוות את רבן יוחנן.
מה כוונת של רבן יוחנן בדבריו?

אפשר לומר שרבן יוחנן בן זכאי אשר, כידוע, חי בזמן החורבן ולאחריו, אומר: "הכינו כיסא למלכות, הכינו כיסא לחזקיהו מלך יהודה! שאפו שאיפות גדולות, שאיפות לחידוש מלכות ישראל!". ואפשר לומר דבר נוסף - בימי חזקיהו היה לימוד תורה מעין כמוהו, "הרבצת תורה" במימדים שלא ישוערו. הגמרא (סנהדרין צד,ב) אומרת על ימי חזקיהו:
"בדקו מדן ועד באר שבע ולא מצאו עם הארץ, מגבת ועד אנטיפרס ולא מצאו תינוק ותינוקת, איש ואשה, שלא היו בקיאין בהלכות טומאה וטהרה..."
אומר להם רבן יוחנן בן זכאי: "הכינו כסא לחזקיהו מלך יהודה", בין אם נאמר למלכות ישראל, ובין אם נאמר לענין הרבצת תורה, לדאוג שעם ישראל יהיה מלא בתורה – אלו שאיפות גדולות, דאגות גדולות. 
מדוע טומאת הכלים בבית כה קריטית לרבן יוחנן, האין לו עיסוקים חשובים יותר ברגעיו האחרונים?
רבן יוחנן בן זכאי בא להעביר מסר חשוב לתלמידיו – אילו דברים נדרשים להיות בראש מעיניהם של תלמיד החכמים?
מצד אחד – תלמידי חכמים נדרשים לדאוג לדברים הנשגבים ביותר, מוכרחים להתמלא בשאיפות עילאיות לתיקון כלל ישראל, במובן הגדול ביותר, בין אם מדובר במלכות ישראל, ובין אם בתורת ישראל.
מצד שני – יש הכרח לטפל בפרטים הקטנים ביותר, אין למעט בערכם של פכים קטנים. אין לזלזל בבעיותם של יחידים, "אל תהי בז לכל דבר ואל תהי מפליג לכל אדם...".
בכך צריכים לעסוק תלמידי חכמים, זהו תפקידם של מנהיגי הדור.
שילוב בין הגדלות הגדולה ביותר עם ההתייחסות הפרטית לפרטים הקטנים, לא להזניח את מה שנראה כקטנות. זוהי הגישה התורנית האמיתית.
הקב"ה פונה לאברהם אבינו במעמד העקדה, מתארת התורה את תגובת אברהם אבינו: "וַיֹּאמֶר: הִנֵּנִי!", אומרים חז"ל (תנחומא וירא,מד) בהקשר לכך: "הנני לכהונה, הנני למלכות, הנני לשחוט, הנני ליהרג...". אברהם אומר מילה אחת: "הנני!", אבל מאחורי מילה זו קיימת מסירות עצומה – הנני לכל, לכל מה שתצווה עליי. אני מוכן לכל, בין לדברים הנעלים ביותר, הנשגבים לעין ערך, ובין לדברים הקשים והשחורים. 
אני מוכן למלא את התפקיד הנעלה ביותר והתפקיד הקשה ביותר, אני מוכן לכל. זהו המסר האמיתי, זוהי ההדרכה האמיתית.
